ועדת הכנסת, כנסת 18, פרוטוקול מספר 178, 2011-04-27 09:45

יריב לוין: בוקר טוב, אני פותח את הדיון.

יריב לוין: על סדר יומנו בקשה לקביעת דיון בישיבת פגרה בנושא "הרצח בקבר יוסף".

יריב לוין: נמצא אתנו ממלא-מקום מזכירת הכנסת, נאזם בדר.

יריב לוין: בבקשה.

נאזם בדר: בוקר טוב.

נאזם בדר: יושב-ראש הכנסת פנה אלי אתמול לאחר שקיבל פנייה של שני חברי הכנסת, זאב אלקין ואריה אלדד, לקיים דיון במליאת הכנסת בנושא "הרצח בקבר יוסף".

נאזם בדר: כאמור הכנסת מתכנסת לכנס פגרה על-פי שני סעיפים ב-25 חתימות לארבעה נושאים, ותקנון הכנסת לא מאפשר קביעת דיון על-ידי פנייה של יושב-ראש הכנסת, אלא אם כן אנחנו פונים באמצעות סעיף 148, שקובע למעשה שלא יתקיימו דיונים במליאת הכנסת שלא על-פי הוראות התקנון, אלא באישורה של ועדת הכנסת.

נאזם בדר: לכן היושב-ראש פונה בכתב, מבקש לאשר דיון כזה ולקבוע את מסגרת הזמן, אם בדיון אישי, מובן שיהיו שלוש דקות, ואם בדיון סיעתי.

נאזם בדר: מה שתראו לנכון.

נאזם בדר: ההעדפה לפי השיחה שהיתה לי עם יושב-ראש הקואליציה, זאב אלקין, היא בכיוון של דיון אישי, כדי לתת אפשרות לכל מי שמבקש להשתתף בדיון הזה.

נאזם בדר: תודה.

דוד רותם: מה יתר הדברים?

נאזם בדר: יש לנו ארבע הצעות לסדר-היום: שביתת הרופאים, הדיור, הוראות - - -

דוד רותם: שם אין דיון אישי?

נאזם בדר: חבר הכנסת שייקבע על-ידי הסיעות יציג את הנושא כהצעה רגילה במסגרת של עשר דקות, תהיה תשובה או לא תהיה תשובה של הממשלה, ואחר-כך כמובן על-פי התקנון יאפשר יושב-ראש הישיבה שתי הבעות עמדה של שני חברי כנסת.

יריב לוין: כמו הצעה לסדר.

נאזם בדר: לגבי הדיון, הבקשה היא שסיכום והצבעות יהיו במועד אחר.

נאזם בדר: אנחנו לא מדברים על חקיקה, אנחנו מדברים על דיונים.

יריב לוין: ברור.

יריב לוין: לפיכך אני מציע שנאשר את הבקשה לכלול את הנושא בסדר-יומה של הכנסת, לקבוע שיתקיים בעניין הזה דיון אישי.

יריב לוין: סיום הדיון יהיה עם תשובת הממשלה, כאשר הצבעות על הודעות סיכום יהיו במועד אחר.

יריב לוין: מי בעד?

יריב לוין: הצבעה בעד - פה אחד התקבלה ההצעה לכלול את הנושא, "הרצח בקבר יוסף", בסדר-יומה של הכנסת ולקיים דיון אישי.

יריב לוין: פה אחד.

יריב לוין: אין מתנגדים, אין נמנעים.

יריב לוין: אושר.

יריב לוין: תודה רבה.

יריב לוין: הישיבה נעולה.